Bohoton ne padhi hai
Tum padhti ho meri likhavat ko?
Seedhe-Seedhe tumhara naam nahin kahunga
Tum jaanti ho meri aadat ko
Tumhari tareef mein aise shabd istemaal karunga ki padhne waalon ki laalsa badhegi
Tumhe jaanne ke liye
Sochenge woh log bhi
Itna haseen koi kaise ho sakta hai ki shabd hi khatam nahin hote uss ek shaqs ke baare mein bataane ke liye
Tumhari jhalak dekhna chahenge log
Ya tasveer toh bana li hogi ab tak
Tumhare baare mein sab kuch toh bata diya hai
Par naam puchte rehte hain har waqt
Tumse milne ke pehle bhi
Bohot kuch likhta tha
Par accha nahin tha
Kyunki sochke likha tha
Ab aankhon mein tumhara chehra
Jo har pal shumaar hai
Tum muskura bhi do dekh ke
Toh poori kavita taiyar hai
Meri har kahaani mein jaana jab zikra tumhara hoga
Padhne waale bhi sochenge
Uss mein zaroor kuch khaas hoga
Tere sharmaane se muskuraane tak
Har baat vistaar se bataane tak
Woh choti-choti nadaaniyan
Sab qaid hai mere panno mein
Woh tez dil ki dhadhkano mein
Har teri-meri kahaaniyan
Tumhari tasveer aisi banaunga main
Sabka khayal bann jaogi tum
Mere khwaab ko chodh hi do
Auron ke sapno mein aaogi tum
Main tum par hi likhunga
Likhta chalunga
Ki ek din tumhe padhna hi padhe
Mehfooz rakhunga tumhari pehchan ko
Ki charche tumhare benaam chalte rahein
Koi sochega tu khushkismat
Koi sochega tu badkismat
Main likhta jaun ab jab tak
Tu padhti rehna bas tab tak
Jo sunega koi aawaaz meri
Alphaaz jab main sunaunga
Sabke mann bas ek khayal
Aur yeh sawaal
Woh kaun hai?
Woh kaisi hai?
